Source: https://www.rup.ee/pluss/index.php?option=com_k2&view=item&id=45471:kompromissilepingu-olemus-aegumise-kohaldamine-toeoevotulepingust-tuleneva-tasu-noudele&tmpl=component&print=1
Timestamp: 2019-09-21 05:52:16+00:00
Document Index: 1309718

Matched Legal Cases: ['§ 578', '§ 578', 'kohus ', 'kohus ', '§ 147', 'kohus ', '§ 146', 'kohus ', '§ 578', 'kohus ']

Kompromissilepingu olemus. Aegumise kohaldamine töövõtulepingust tuleneva tasu nõudele - Pluss
http://www.riigikohus.ee/?id=11&tekst=RK/3-2-1-25-15
Riigikohtu 06.05.2015 lahend nr 3-2-1-25-15
VÕS § 578VÕS § 578
OÜ X (hageja) esitas hagi OÜ Y (kostja) vastu töövõtulepingu alusel tehtud ehitustööde eest põhivõla ja viivise väljamõistmiseks. Hagiavalduse kohaselt sõlmisid pooled töövõtulepingu, mille hinda muudeti mitmel korral. Kostja majandusraskuste tõttu kirjutasid pooled alla protokolli, milles kinnitati kostja võlgnevust hagejale ja kostja igakuiste maksete suurus kuus. Kostja tasus võlgnevust, kuid mingi hetk lõpetas kostja maksmise. Kostja vaidles vastu, leides, et esitatud hagi on aegunud. Maakohus jättis hagi nõude aegumise tõttu rahuldamata. Hageja esitas apellatsioonkaebuse, ringkonnakohus jättis maakohtu otsuse resolutsiooni muutmata. Hageja esitas kassatsioonkaebuse.
1. Töövõtulepingust tuleneva tasu nõude aegumist reguleerib tsiviilseadustiku üldosa seaduse (TsÜS) § 147 lg 3. Sätte kohaselt algab kokkulepitud tasu maksmise nõude aegumistähtaeg selle aasta lõppemisest, mil nõue muutub sissenõutavaks. Seega kohaldas maakohus hageja töövõtulepingu alusel esitatud tasu nõudele vääralt TsÜS § 146 lg-t 1.
2. Ringkonnakohtu otsusest ei nähtu, millistel poolte esitatud asjaoludel ja tõenditel põhineb kohtu järeldus, et pooled tahtsid sõlmida kompromissilepingu. Hagi oli esitatud kostjalt raha saamiseks töövõtulepingu, mitte aga kompromissilepingu alusel. Kompromissi oluliseks tunnuseks on poolte vastastikune järeleandmine, mida aga ringkonnakohus ei olnud tuvastanud, seetõttu ei olnud kohtul iseenesest alust kohaldada ka võlaõigusseaduse (VÕS) § 578 lg-t 2, mille järgi eeldatakse, et kompromissilepingu tagajärjel loobuvad lepingupooled oma nõuetest ning omandavad kompromissilepingu alusel uued õigused.
3. Kompromissilepinguga muudetakse õiguslikult vaieldav või ebaselge õigussuhe vaieldamatuks poolte vastastikuste järeleandmiste teel. Nõudest loobumine ja võlatunnistus kompromissi sisuna ei ole üldjuhul suunatud kompromissi aluseks olevate algsete kohustuste olemuse muutmisele.
4. Asja uuel lahendamisel peab maakohus esmalt tõlgendama poolte kokkuleppeid ja tahteavaldusi seaduses sätestatud reegleid järgides, andma poolte suhtele põhjendatud õigusliku kvalifikatsiooni ning seejärel kohaldama suhtele vastavat aegumise regulatsiooni.